VENDIM
Nr. 13, datë 11.1.2024

PËR PËRCAKTIMIN E PROCEDURAVE TË KONSTATIMIT, TË SHQYRTIMIT, TË PROPOZIMIT DHE TË VENDOSJES SË MASAVE ADMINISTRATIVE NGA AGJENCIA E INTELIGJENCËS FINANCIARE

Në mbështetje të nenit 100 të Kushtetutës dhe të pikës 10, të nenit 27, të ligjit nr. 9917, datë 19.5.2008, “Për parandalimin e pastrimit të parave dhe financimin e terrorizmit”, të ndryshuar, me propozimin e ministrit të Financave dhe Ekonomisë, Këshilli i Ministrave

VENDOSI:

Neni 1
Objekti 

Ky vendim ka për objekt përcaktimin e procedurave të konstatimit, të shqyrtimit, të propozimit dhe të vendosjes së masave administrative nga Agjencia e Inteligjencës Financiare (në vijim AIF) ndaj subjekteve të ligjit nr. 9917, datë 19.5.2008, “Për parandalimin e pastrimit të parave dhe financimin e terrorizmit”, të ndryshuar. 

KREU I
LLOJET E INSPEKTIMIT DHE PLANI VJETOR

Neni 2
Llojet e inspektimeve

Konstatimi i shkeljeve të kryera nga subjektet e ligjit nr. 9917, datë 19.5.2008, të ndryshuar, bëhet nga AIF-ja nëpërmjet:
a) inspektimit në vend;
b) inspektimit në distancë.

Neni 3
 Plani vjetor i inspektimit

1. Inspektimet në vend dhe në distancë realizohen në bazë të planit vjetor të inspektimit, që miratohet nga drejtori i përgjithshëm i AIF-së. 
2. Hartimi i planit vjetor të inspektimit bazohet në kriteret e mëposhtme: 
a) vlerësimin kombëtar të riskut; 
b) vlerësimet sektoriale dhe analizat strategjike; 
c) vlerësimet individuale të riskut të pastrimit të parave dhe të financimit të terrorizmit për subjektet e ligjit; 
ç) të dhëna të tjera në dispozicion të AIF-së.

Neni 4
Inspektime jashtë planit vjetor të inspektimit

AIF-ja mund të kryejë inspektime jashtë planit vjetor të inspektimit, nëse:
a) nga monitorimi e mbikëqyrja e kryer lind dyshimi i arsyeshëm për shkeljen e kërkesave ligjore dhe arrihet në përfundimin se është i nevojshëm fillimi i një inspektimi;
b) në bazë të të dhënave të vëna në dispozicion nga të tretët krijohet dyshimi i arsyeshëm për shkelje të kërkesave ligjore.

KREU II
PROCEDIMI ADMINISTRATIV I INSPEKTIMIT 

Neni 5
Njoftimi i programit të inspektimit

1. Procedimi administrativ i inspektimit fillon, si rregull, me njoftimin e programit të inspektimit. 
2. Në rastet e inspektimit në vendin e ushtrimit të veprimtarisë së subjektit, programi i inspektimit i njoftohet subjektit në inspektim të paktën 10 (dhjetë) ditë përpara fillimit të inspektimit. 
3. Me kërkesën e arsyetuar me shkrim të subjektit në inspektim, drejtori i përgjithshëm i AIF-së mund të zgjasë afatin e fillimit të inspektimit.
4. Për inspektimet jashtë planit vjetor të inspektimit, programi i inspektimit mund të mos njoftohet paraprakisht kur gjykohet dhe vlerësohet që njoftimi mund të pengojë kryerjen me efektivitet të inspektimit.
5. Pavarësisht nga njoftimi paraprak, në çdo rast, grupi i inspektimit, përpara fillimit të veprimeve të inspektimit, informon verbalisht subjektin e inspektimit apo të autorizuarit prej tij për objektin e inspektimit, detyrimet e subjektit të inspektimit sipas këtij vendimi dhe për pasojat ligjore të mosrespektimit të këtyre detyrimeve. 

Neni 6
Përmbajta e programit të inspektimit

1. Programi i inspektimit përmban:
a) emrin apo emërtimin dhe adresën e subjektit të inspektimit; 
b) objektin e inspektimit me të dhëna për përcaktimin sa më të saktë të veprimtarisë konkrete, që i nënshtrohet inspektimit;
c) bazën ligjore;
ç) përbërjen e grupit të inspektimit;
d) kohëzgjatjen në ditë të kryerjes të inspektimit;
dh) vendin apo vendet ku do të kryhet inspektimi;
e) informacionin, të dhënat e dokumentet shtesë, që duhet të përgatisë subjekti në funksion të inspektimit.
2. Gjatë kryerjes së inspektimit, grupi i inspektimit mund të kërkojë informacion, të dhëna e dokumente shtesë më shumë sesa janë përshkruar në programin e inspektimit, por, në çdo rast, duke respektuar procedurën e parashikuar për administrimin e dokumentacionit, sipas parashikimeve të nenit 10, të këtij vendimi.
3. Përmbajtja e programit të inspektimit dhe bashkëpunimi me autoritetet mbikëqyrëse miratohen nga drejtori i përgjithshëm i AIF-së.

Neni 7
Vendi i kryerjes së inspektimit
1. Inspektimi në vend kryhet: 
a) kudo ku ushtron veprimtarinë e tij subjekti i inspektimit dhe ndodhen faktet objekt inspektimi; 
b) në ambientet e punës së AIF-së, nëse nga natyra e inspektimit është i mundur të kryhet inspektimi. Në këtë rast, subjekti i inspektimit ftohet, nëpërmjet njoftimit paraprak, të paraqitet në zyrat e AIF-së. Nëse është e nevojshme, mund të kërkohet paraqitja e dokumenteve apo e të dhënave të tjera të nevojshme për kryerjen e inspektimit në zyrat e AIF-së.
2. Inspektimi në distancë kryhet në ambientet e punës së AIF-së nëpërmjet: 
a) shqyrtimit të raportimeve nga subjektet e ligjit nr. 9917, datë 19.5.2008, të ndryshuar, të të dhënave, të dokumenteve apo të raporteve të kontrollit në distancë;
b) shqyrtimit të raportimeve të autoriteteve mbikëqyrëse, të dërguara në zbatim të pikës 3, të nenit 24, të ligjit nr. 9917, datë 19.5.2008, të ndryshuar; 
c) shqyrtimit të informacioneve të tjera të marra nga institucione të ndryshme, palë të treta apo që disponon vetë AIF-ja.

Neni 8
Të drejtat e subjektit në inspektim

1. Subjekti në inspektim ka këto të drejta gjatë inspektimit:
a) Të kërkojë të njihet me programin e inspektimit para fillimit të inspektimit;
b) Të kërkojë identifikimin e grupit të inspektimit;
c) Të jetë prezent dhe të ndjekë vetë ose nëpërmjet të autorizuarit prej tij të gjitha veprimet e inspektimit;
ç) Të kërkojë dhe të marrë informacion nga grupi i inspektimit për procedurën e inspektimit dhe për çdo veprim apo vendim të ndërmarrë gjatë saj;
d) Të paraqesë, me shkrim apo verbalisht, mendimet, shpjegimet për faktet, rrethanat apo edhe për çështjet ligjore, dokumente apo çdo provë, që kanë të bëjnë me inspektimin, apo të paraqesë propozimet e tij për zgjidhjen e çështjes dhe dokumentet përkatëse ku i mbështet ato;
dh) Të kërkojë të njihet dhe t’i njoftohet projektraporti dhe raporti përfundimtar i inspektimit;
e) Të paraqesë shpjegime apo kundërshtime për projektraportin e inspektimit brenda afateve të përcaktuara në këtë vendim.
2. Kur pjesëmarrja gjatë kryerjes së inspektimit, sipas shkronjës “c”, të pikës 1, të këtij neni, pengon kryerjen e veprimeve të inspektimit, grupi i inspektimit mund të vendosë përjashtimin nga pjesëmarrja, pasi ka marrë konfirmimin e drejtuesit të drejtorisë përkatëse. Ky veprim procedural pasqyrohet në procesverbalin e inspektimit.

Neni 9
Detyrimet e subjektit që inspektohet

Subjekti që inspektohet në vend apo në distancë duhet:
a) të jetë i gatshëm apo të autorizojë një apo disa përfaqësues për të komunikuar gjatë gjithë kohëzgjatjes së procedimit administrativ të inspektimit; 
b) të paraqesë dhe të vendosë në dispozicion çdo informacion, dokument, të dhëna, regjistër, material, të japë çdo shpjegim për faktet dhe rrethanat e konstatuara, brenda afateve të përcaktuara nga grupi i inspektimit;
c) të bashkëpunojë dhe të mos pengojë kryerjen e veprimeve të inspektimit. Mungesa e bashkëpunimit vlerësohet bashkë me provat e tjera;
ç) në rastin e inspektimit në vendin e ushtrimit të veprimtarisë së subjektit, të sigurojë një vend të përshtatshëm për punën e grupit të inspektimit;
d) në rastin e inspektimit në distancë, të dërgojë informacionin dhe dokumentacionin e kërkuar brenda afateve ligjore dhe në formën e kërkuar sipas këtij vendimi.

Neni 10
Administrimi i dokumentacionit

1. Gjatë inspektimit në vend, grupi i inspektimit ka të drejtë të kërkojë dhe të marrë kopje të dokumenteve në përputhje me programin e inspektimit. Kërkesa bëhet me shkrim dhe administrimi i dokumentacionit pasqyrohet në procesverbalin e inspektimit. 

2. Çdo kopje dokumenti që merret gjatë inspektimit në vend nënshkruhet nga subjekti në inspektim dhe nga grupi i inspektimit, si dhe vuloset në çdo fletë me vulën e subjektit. 
3. Në procesverbalin e inspektimit, që do të nënshkruhet nga palët, evidentohet emërtimi i dokumentacionit të administruar së bashku me numrin e fletëve. Në procesverbalin e inspektimit evidentohen edhe dokumentet apo të dhënat që administrohen në formatin elektronik. 
4. Në rastet e inspektimit në distancë, subjekti në inspektim dërgon dokumentet e kërkuara nga grupi i inspektimit, duke i numërtuar në çdo fletë, të firmosura nga subjekti apo personi i autorizuar prej tij dhe të vulosura me vulën e subjektit. 
 
Neni 11
Projektraporti i inspektimit

1. Në përfundim të inspektimit në vend apo në distancë, grupi i inspektimit përgatit projektraportin e inspektimit brenda 5 (pesë) ditëve nga përfundimi i inspektimit. 
2. Projektraporti i inspektimit i njoftohet subjektit të inspektuar për të paraqitur shpjegimet apo kundërshtimet përkatëse, nëse kanë të tilla. 
3. Afati i paraqitjes së shpjegimeve apo i kundërshtimeve përcaktohet në shkresën përcjellëse të projektraportit të inspektimit, në varësi të llojit dhe të objektit të inspektimit, por jo më shumë se 7 (shtatë) ditë nga dita e njoftimit të projektraportit të inspektimit. 
4. Nëse subjekti i inspektuar nuk paraqet në AIF shpjegimet apo kundërshtimet në afatin e përcaktuar, projektraporti i inspektimit do të konsiderohet i pranuar pa kundërshtime. 

Neni 12
Raporti përfundimtar i inspektimit

1. Grupi i inspektimit, pas shqyrtimit të shpjegimeve apo të kundërshtimeve të projektraportit të inspektimit të njoftuara nga subjekti i inspektuar, harton raportin përfundimtar të inspektimit. Afati për hartimin e këtij raporti është deri në 7 (shtatë) ditë, në varësi të llojit dhe të objektit të inspektimit. 
2. Raporti përfundimtar i inspektimit përmban:
a) të dhënat për subjektin e inspektuar;
b) veprimet e inspektimit dhe gjetjet e tij;
c) vendimet procedurale të marra gjatë inspektimit;
ç) shpjegimet e përmbledhura të fakteve dhe të provave, vlerësimit të tyre dhe rezultatet e hetimit administrativ për të cilat mbështeten konkluzionet; 
d) shpjegimet apo kundërshtimet e subjektit të inspektimit lidhur me projektraportin e inspektimit, si dhe argumentimet e grupit të inspektimit lidhur me to;
dh) kundërvajtjen apo kundërvajtjet e konstatuara;
e) masën administrative të propozuar, në përcaktimin e së cilës merren parasysh kriteret e vendosura në ligjin për parandalimin e pastrimit të parave dhe financimit të terrorizmit dhe në ligjin për kundërvajtjet administrative;
ë) rekomandimet që i lihen subjektit të inspektuar dhe afatet për përmbushjen e tyre;
f) përbërjen e grupit të inspektimit.
3. AIF-ja i njofton zyrtarisht subjektit të inspektuar raportin përfundimtar të inspektimit.

Neni 13
Kohëzgjatja e procedurës së inspektimit

1. Kohëzgjatja e procedurës së inspektimit në vend apo në distancë nuk mund të jetë më e gjatë se 60 (gjashtëdhjetë) ditë, duke filluar nga dita e njoftimit të programit të inspektimit deri në hartimin e raportit përfundimtar të inspektimit. 
2. Drejtori i përgjithshëm i AIF-së mund të miratojë zgjatjen e afatit të mësipërm në proporcion me kompleksitetin dhe volumin e procedurës së inspektimit, por jo më shumë se kohëzgjatja e afatit fillestar. 
KREU III
SHQYRTIMI I KUNDËRVAJTJEVE ADMINISTRATIVE

Neni 14 
Afatet e shqyrtimit 

1. Shqyrtimi i kundërvajtjeve administrative nga AIF-ja bëhet brenda 30 (tridhjetë) ditëve nga data që subjekti njoftohet me raportin përfundimtar të inspektimit dhe kundërvajtjet administrative të konstatuara.
2. Në çdo rast, shqyrtimi i kundërvajtjeve administrative nuk mund të ushtrohet kur kanë kaluar 5 (pesë) vjet nga çasti i kryerjes.
3. Referuar kompleksitetit të çështjes, evidentuar gjatë studimit të thelluar administrativ, afati për shqyrtimin e kundërvajtjeve administrative zgjatet deri në 30 (tridhjetë) ditë. Zgjatja e afatit dhe data e përfundimit të afatit të zgjatur i njoftohen subjektit brenda afatit fillestar. Njoftimi duhet të përmbajë edhe arsyetimin për zgjatjen e afatit.

Neni 15 
Seanca e shqyrtimit
1. Shqyrtimi i raportit përfundimtar të inspektimit, ku janë evidentuar kundërvajtjet administrative, bëhet në prani të subjektit në inspektim, i cili njoftohet nga AIF-ja për datën dhe orën e shqyrtimit të kundërvajtjes administrative. 
2. Subjekti në seancën e shqyrtimit të kundërvajtjeve administrative ka të drejtë të paraqesë çdo pretendim dhe dokumentacion shtesë, përveç atyre të paraqitura gjatë procedurës së inspektimit në lidhje me shkeljet e konstatuara. 
3. Shqyrtimi mund të bëhet edhe në mungesë, kur vërtetohet se kundërvajtësi ka marrë dijeni dhe nuk ka shkaqe të arsyeshme për mosparaqitje. 

Neni 16
Propozimi i komisionit

1. Raporti përfundimtar i inspektimit, ku janë evidentuar kundërvajtjet administrative, shqyrtohet nga komisioni i shqyrtimit të kundërvajtjeve administrative, i ngritur me urdhër të drejtorit të Përgjithshëm të AIF-së. 
2. Komisioni, pasi njihet me shkeljet e konstatuara në raportin përfundimtar të inspektimit, dëgjon argumentet dhe administron dokumentacionin e paraqitur nga subjekti, i propozon drejtorit të Përgjithshëm:
a) vendosjen e një ose të disa masave administrative të parashikuara në ligj; 
b) pushimin e procedimit të kundërvajtjes administrative, kur, nga analizimi dhe shqyrtimi i fakteve, nuk konstatohet kryerja e kundërvajtjes administrative.

Neni 17
Vendimi për kundërvajtjen administrative

1. Drejtori i përgjithshëm, brenda 5 (pesë) ditëve nga paraqitja e propozimit të komisionit të shqyrtimit të kundërvajtjeve administrative, pasi vlerëson praktikën e inspektimit dhe propozimin e komisionit të shqyrtimit të kundërvajtjeve administrative, merr vendim për vendosjen e masës administrative ndaj subjektit apo pushimin e procedimit të kundërvajtjes administrative dhe njofton zyrtarisht subjektin.
2. Vendimi për kundërvajtjen administrative, përveç të dhënave të institucionit që ka nxjerrë aktin, duhet të ketë të dhënat e kundërvajtësit, shpjegimin e përmbledhur të fakteve dhe të provave, ku mbështetet vendimi, shkeljen e tyre, duke referuar dispozitën ligjore ku mbështetet vendimi, masat administrative të dënimit me gjobë, cilësimin si titull ekzekutiv për masën e gjobës, si dhe të drejtat për ankimimin dhe afatet procedurale.
3. Për caktimin e llojit dhe të masës administrative merren parasysh kriteret e vendosura në ligjin për parandalimin e pastrimit të parave dhe të financimit të terrorizmit dhe në ligjin për kundërvajtjet administrative.
4. Vendimi për kundërvajtjen administrative, i vendosur nga AIF-ja përbën titull ekzekutiv dhe ekzekutimi i këtij vendimi bëhet në përputhje me legjislacionin në fuqi për kundërvajtjet administrative. 
5. Për njoftimin dhe afatet e njoftimit të vendimeve për kundërvajtjet administrative të nxjerra nga AIF-ja zbatohen dispozitat e parashikuara në Kodin e Procedurave Administrative.
6. Kundër vendimit për kundërvajtjen administrative të marrë nga AIF-ja mund të bëhet ankim në gjykatën administrative brenda 45 (dyzet e pesë) ditëve nga data e njoftimit të vendimit. 

KREU IV
DISPOZITA TË TJERA

Neni 18
Shfuqizimet

[bookmark: _GoBack]Vendimi nr. 871, datë 14.12.2011, i Këshillit të Ministrave, “Për përcaktimin e procedurave të konstatimit, të shqyrtimit, të propozimit dhe të vendosjes të masave administrative nga Drejtoria e Përgjithshme e Parandalimit të Pastrimit të Parave”, shfuqizohet.

Neni 19
Organet zbatuese

Ngarkohet Agjencia e Inteligjencës Financiare (AIF), si autoritet përgjegjës, për zbatimin e këtij vendimi. 

Neni 20
Hyrja në fuqi

Ky vendim hyn në fuqi pas botimit në Fletoren Zyrtare.

KRYEMINISTËR 
Edi Rama 
